Vermiste Boksburg-man dood aangetref | Maroela Media
Wayne Alberts (32), wat op 14 Februarie in Boksburg verdwyn het, is dood aangetref.
Luitenant Juanita Coetzer het aan Maroela Media gesê sy kan nie tans enige verdere besonderhede bekend maak nie. "Die saak is in 'n sensitiewe stadium," het sy gesê. Sy het bevestig dat Alberts se ouers van sy afsterwe in kennis gestel is.
Alberts is laas omstreeks 21:40 in Madleystraat in Hughes, Boksburg-Noord gesien. Hy was op pad na sy ouers se huis in Boksburg.
Drie mense is twee dae later in Sunnyside, Pretoria, in die motor waarmee Alberts gery het, aangekeer. Leon van Lingen, Alberts se pa, het vroeër aan Maroela Media gesê daar was 'n vuurwapen, dwelms en elektriese kabels in die silwer BMW. Die motor is in Van Lingen se naam geregistreer. Kapt. Colette Weilbach, polisiewoordvoerder, het aan Maroela Media gesê die drie verdagtes is in hegtenis geneem en aangekla van die onwettige besit van 'n vuurwapen. Hulle het op 18 Februarie in die hof verskyn, maar die saak is teruggetrek vir verdere ondersoek en die verdagtes is hierna vrygelaat. Die verdagtes het glo later teruggekeer na die polisie en die motor teruggeëis. Volgens Van Lingen het hulle die motor vir hul prokureur as betaling gegee.
'n Vreemde vrou het ook glo op 15 Februarie Alberts se selfoon geantwoord, en aan Alberts se vrou gesê hy slaap. Die foon is daarna afgeskakel. Klik hier om meer te lees.
Lees alle vorige berigte oor Wayne Alberts op Maroela Media.
Ek verstaan nie mooi – dit klink of die polisie die motor teruggegee het aan die skelms en hulle dit toe aan hul prokureur gegee het vir betaling? Hoe werk die polisie dan as dit nie die spul se motor is om dit net terug te gee? En daar is dwelms ook in die motor gekry maar hulle is slegs aangekla vir onwettige besit van 'n vuurwapen? Ek sien alweer die polisie het nie hul werk gedoen en die skuldiges gaan weer loskom omdat daar nie genoeg getuienis is of omdat die polisie eenvoudig opgemors het!
Baie baie onduidelike deurmekaar berrig
Polisie het weer iets in die back pocket gekry man dit is duidelik. Hoekom sal hulle die gesteelde motor anders terug gee vir die misdadiger.Dalk die drugs wat gevind was ook verkwaansel vir kontant. Ons kan deesdae enige iets van die polisie verwag. Of die polisie man is aangestel sonder n Std 3 sertifikaat en kon die verkil tussen klaer en beskuldigde sien nie.